钦定古今图书集成/明伦汇编/官常典/第114卷 > 杜佑通典 > 《三恪议》
## 钦定古今图书集成/明伦汇编/官常典/第114卷 > 杜佑通典 > 《三恪议》

三恪，二王之义有三说焉：一云二王之前，更立三代
之后为三恪。此则据《乐记》武王克商，未及下车，封黄
帝、尧舜之后；及下车，封夏殷之后，通用六代之乐。一
云二王之前但立一代，通二王为三恪。此据《左传》但
云封胡公以备三恪，明王者所敬先王有二，更封一
代以备三恪，存三恪者，所敬之道不过于三，以通三
正。三云：“二王之后为一恪，妻之父母为二恪，外国之
君为三恪。”此据王有不臣者三而言之。按梁崔灵恩
云：“三义之说，以初为长，何者？《礼记郊特牲》云：‘存二王
之后，尊贤不过二代。又《诗》云：‘二王之后来助祭’。又《春
秋公羊说》曰：‘存二王之后，所以通三正’’。”以上皆无谓
二王之后为三恪之文。若更立一代，通备三恪者，则
非不过二代之意。《左传》云“封胡公以备三恪”者，谓上
同黄帝、尧、舜，下同殷、夏，为三恪也。又按二王三恪，《经》
无正文。崔灵恩据《礼记》陈武王之封，遂以为通存五
代，窃恐未安。今据二代之后即谓之二王，三代之后
即谓之三恪。且武王所封，盖以尧有则天之大德，人莫能名；黄帝列序星辰，正名百物，自以功齐万代，师
范百王，故特封其后。偶契三二之数，实非历代通法，
故《记》云：“尊贤不过二代”，示敬必由旧，因取通已为三
正也。其二代之前第三代者，虽远难师法，岂得不录？
其后？故亦存之，示敬其道而已，因谓之三恪。故《左传》
云：“封胡公以备三恪。”足知无五代也。况历代至今，皆
以三代为“三恪”焉。

〈注〉不臣二王后者，尊敬先王，通三正之义，故《书》有“虞宾在位”，《诗》云“有客有客，亦白其马”，明天下非一家所有，敬让之至，故封建之，使得服其正色，用其礼乐，以事先祖。故孔子云：“夏礼吾能言之，杞不足征也。殷礼吾能言之，宋不足征也。”不臣妻父母者，妻之言齐，与己齐体，共承先祖，故尊其父母。《春秋左氏传》云：“纪季姜归于京师。”称宗者，子尊不加父母，妻与己齐体，故夫不得臣之。四夷之君不臣者，《尚书大传》曰：“越裳氏献白雉，周公辞不受，曰：‘正朔不施，则君子不臣也’。”